ເລຂາທິການໃຫຍ່ພັກກອມມູນິດຫວຽດນາມ ຫງວຽນຝູຈ້ອງ ພົບປະເຈລະຈາກັບປະທານາທິບໍດີ ສະຫະພາບລັດເຊຍ ວະລາດິເມຍ ປູຕິນ. (ພາບ: TTXVN)
ວກ.ອອນໄລ - ໂດຍຕອບສະໜອງຕາມຄຳເຊີນຂອງປະທານາທິບໍດີ ສະຫະພາບລັດເຊຍ ວະລາດິເມຍ ປູຕິນ, ເລຂາທິການໃຫຍ່ຄະນະບໍລິຫານງານສູນກາງພັກກອມມູນິດຫວຽດນາມ ຫງວຽນຝູຈ້ອງ ໄດ້ດຳເນີນການຢ້ຽມຢາມສະຫະພາບລັດເຊຍຢ່າງເປັນທາງການ ໃນລະຫວ່າງວັນທີ 5-8 ກັນຍາ 2018.
ໃນຂອບເຂດຂອງການຢ້ຽມຢາມ, ເລຂາທິການໃຫຍ່ ຫງວຽນຝູຈ້ອງ ໄດ້ພົບປະເຈລະຈາກັບປະທານາທິບໍດີ ສະຫະພາບລັດເຊຍ ວ.ປູຕິນ, ພົບປະຫາລືກັບນາຍົກລັດຖະມົນຕີລັດເຊຍ ດ.ແມດເວແດບ, ປະທານ ດູມາແຫ່ງຊາດລັດເຊຍ ວ.ໂວໂດຢີນ, ຮອງປະທານລັດຖະສະພາແຫ່ງສະຫະພາບລັດເຊຍ ອາ.ຕູຣະຈັກ; ວາງພວງມາລາທີ່ສຸສານນັກຮົບນິລະນາມ, ອະນຸສາວະລີຫໍສົບວະລາດີເມຍ ອີລິດ ເລນິນ ແລະ ອະນຸສາວະລີປະທານ ໂຮ່ຈີມິນ, ພົບປະກັບນັກຮົບເກົ່າແລະຜູ້ຊ່ຽວຊານລັດເຊຍທີ່ເຄີຍເຮັດວຽກຢູ່ຫວຽດນາມ, ເຂົ້າຮ່ວມພິທີສະເຫຼີມສະຫຼອງ 60 ປີແຫ່ງການສ້າງຕັ້ງສະມາຄົມມິດຕະພາບລັດເຊຍ-ຫວຽດນາມ; ໄປຢ້ຽມຢາມແຂວງ ຄາລຸກາ.
ບັນດາການພົບປະເຈລະຈາຫາລືໄດ້ດຳເນີນໄປໃນບັນຍາກາດເປີດອົກເປີດໃຈ, ເຊື່ອໝັ້ນຊຶ່ງກັນແລະກັນ. ຜູ້ນຳຂອງສອງປະເທດໄດ້ແລກປ່ຽນຄວາມຄິດຄວາມເຫັນກ່ຽວກັບບັນດາບັນຫາຕ່າງໆຢ່າງເລິກເຊິ່ງ ກວ້າງຂວາງ ແນໃສ່ສືບຕໍ່ພັດທະນາການພົວພັນມິດຕະພາບ ແລະການຮ່ວມມືຫຼາຍດ້ານລະຫວ່າງຫວຽດນາມແລະລັດເຊຍ, ສົນທະນາບັນດາບັນຫາສາກົນແລະພາກພື້ນທີ່ສອງຝ່າຍມີຄວາມສົນໃຈຮ່ວມກັນ. ຕາມນັ້ນ, ສອງຝ່າຍຢືນຢັນແນວທາງທີ່ບໍ່ມີການປ່ຽນແປງໃນການປັບປຸງການພົວພັນຄູ່ຮ່ວມມືຍຸດທະສາດຮອບດ້ານຫວຽດນາມ-ສະຫະພາບລັດເຊຍ, ຕອບສະໜອງຜົນປະໂຫຍດຍາວນານຂອງປະຊາຊົນສອງປະເທດ; ຕີລາຄາສູງການສົນທະນາການເມືອງຢ່າງເປັນປະຈຳແລະມີເນື້ອແທ້, ໃນນັ້ນມີຂັ້ນສຸດຍອດ, ການປະສານສົມທົບຢ່າງຕັ້ງໜ້າຕາມຊ່ອງທາງສະພາແຫ່ງຊາດ, ລັດຖະບານ, ກະຊວງຂະແໜງການ, ບັນດາອົງການອຳນາດການປົກຄອງທ້ອງຖິ່ນ, ລະຫວ່າງບັນດາພັກການເມືອງ ແລະອົງການຈັດຕັ້ງສັງຄົມ.
ສອງຝ່າຍເນັ້ນໜັກເຖິງຄວາມຈຳເປັນຕ້ອງຊຸກຍູ້ການຮ່ວມມືໃນຂົງເຂດເສດຖະກິດ-ການຄ້າ, ກ່ອນອື່ນໝົດແມ່ນແກ້ໄຂບັນດາບັນຫາທີ່ຍັງຄົງຄ້າງ, ປົວແປງກົນໄກຮ່ວມມືແລະປະຕິບັດຢ່າງມີປະສິດທິຜົນ ສັນຍາການຄ້າເສລີລະຫວ່າງຫວຽດນາມແລະສະຫະພາບເສດຖະກິດອາຊີ-ເອີຣົບ ແລະ ບັນດາເອກະສານຮ່ວມມືລະຫວ່າງຫວຽດນາມແລະລັດເຊຍ ດ້ວຍຈຸດປະສົງສ້າງການບຸກທະລຸໃນການຮ່ວມມືທາງດ້ານການຄ້າ ແລະການລົງທຶນສອງຝ່າຍ.
ສອງຝ່າຍໃຫ້ຄວາມສຳຄັນແກ່ການຍົກສູງປະສິດທິຜົນໃນການເຄື່ອນໄຫວຂອງໜ່ວຍງາອະວຸໂສຫວຽດນາມ-ລັດເຊຍ ກ່ຽວກັບບັນດາໂຄງການລົງທຶນບຸລິມະສິດ ແນໃສ່ກໍ່ສ້າງແລະປະຕິບັດບັນດາໂຄງການໃນບັນດາຂົງເຂດອຸດສາຫະກຳ, ພະລັງງານໄຟຟ້າ, ຂຸດຄົ້ນແລະປຸງແຕ່ງແຮ່ທາດ, ກະສິກຳ, ຂໍ້ມູນຂ່າວສານແລະການສື່ສານໂທລະຄົມມະນາຄົມ, ໂຄງສ້າງພື້ຖານດ້ານການຂົນສົ່ງຢູ່ບັນດາແຂວງ, ຕົວເມືອງຂອງຫວຽດນາມ. ນອກຈາກນັ້ນ, ຢືນຢັນຄວາມຕັດສິນໃຈຮ່ວມມືໃນການກໍ່ສ້າງສູນວິທະຍາສາດແລະເຕັກໂນໂລຊີນິວເຄຼຍຢູ່ຫວຽດນາມ ກໍ່ຄືສົ່ງນັກຮຽນນັກສຶກສາຫວຽດນາມໄປຮຽນຢູ່ລັດເຊຍໃນບັນດາຂະແໜງການທີ່ພົວພັນເຖິງການນຳໃຊ້ພະລັງງານນິວເຄຼຍເພື່ອຈຸດປະສົງສັນຕິພາບ.
ສອງຝ່າຍຕີລາຄາສູງການຜັນຂະຫຍາຍບັນດາໂຄງການຮ່ວມກັນໃນຂົງເຂດນ້ຳມັນອາຍແກ໊ສ; ຢືນຢັນຈະສືບຕໍ່ສ້າງເງື່ອນໄຂອຳນວຍຄວາມສະດວກ ເພື່ອເປີດກວ້າງການເຄື່ອນໄຫວ ຂອງວິສາຫະກິດຫວຽດນາມແລະລັດເຊຍໃນຂົງເຂດນີ້ ຢູ່ໃນດິນແດນຂອງສອງປະເທດ; ເພີ່ມທະວີການຮ່ວວມືໃນບັນດາຂົງເຂດທີ່ມີທ່າແຮງ ເຊັ່ນການກັ່ນຕອງນ້ຳມັນແລະປິໂຕຣເຄມີ, ກໍ່ສ້າງໂຮງງານໄຟຟ້າທີ່ໃຊ້ອາຍແກ໊ສ, ສະໜອງແກ໊ສທຳມະຊາດແຫຼວໃຫ້ຫວຽດນາມ ແລະກໍ່ສ້າງໂຄງສ້າງພື້ນຖານທີ່ເໝາະສົມ, ຜະລິດເຊື້ອໄຟສຳລັບເຄື່ອງຍົນແກ໊ສ.
ຊຸກຍູ້ການຮ່ວມມືໃນບັນດາຂົງເຂດກະສິກຳ, ການປະມົງ, ການປ່າໄມ້, ອຸດສາຫະກຳຮັບໃຊ້ກະສິກຳ, ການຊົນລະປະທານ, ປ້ອງກັນໄພທຳມະຊາດ ກໍ່ໄດ້ຮັບຄວາມເອົາໃຈໃສ່ພັດທະນາຂອງສອງຝ່າຍ. ພ້ອມກັນນັ້ນ, ປັບປຸງແລະພັດທະນາການຮ່ວມມືໃນຂົງເຂດການເງິນ-ສິນເຊື່ອ, ສ້າງເງື່ອນໄຂເປີດກວ້າງການນຳໃຊ້ສະກຸນເງິນພາຍໃນຂອງສອງປະເທດໃນການຊຳລະເງິນແບບທະວິພາຄີ ແລະການເຂົ້າຮ່ວມຢ່າງກວ້າງຂວາງກວ່າອີກຂອງທະນາຄານຫຸ້ນສ່ວນຫວຽດນາມ-ລັດເຊຍ ໃນການຮັບໃຊ້ບັນດາໂຄງການຮ່ວມມືຂະໜາດໃຫຍ່ລະຫວ່າງສອງປະເທດ.
ສອງຝ່າຍເປັນເອກະສັນຊຸກຍູ້ການພົວພັນທາງດ້ານການປ້ອງກັນປະເທດແລະປ້ອງກັນຄວາມສະຫງົບ, ຍູ້ແຮງການຮ່ວມມືດ້ານເຕັກນິກການທະຫານ - ຂົງເຂດທີ່ມີບົດບາດພິເສດໃນການພົວພັນລະຫວ່າງສອງປະເທດ; ປັບປຸງການຮ່ວມມືໃນບັນດາຂົງເຂດວິທະຍາສາດ-ເຕັກໂນໂລຊີ, ການສຶກສາ-ຝຶກອົບຮົມ; ເພີ່ມທະວີການຮ່ວມມືດ້ານມະນຸດສະທຳລະຫວ່າງຫວຽດນາມແລະລັດເຊຍ, ກວມດ້ວຍການແລກປ່ຽນລະຫວ່າງບັນດາກະຊວງ ຂະແໜງການທີ່ກ່ຽວຂ້ອງ, ບັນດາພາຫະນະສື່ມວນຊົນ, ບັນດາອົງການເກັບຮັກສາຂໍ້ມູນສຳເນົາ, ບໍລິສັດທ່ອງທ່ຽວ, ບັນດາສະມາຄົມມິດຕະພາບ ແລະບັນດາອົງການສັງຄົມອື່ນ, ຊົມເຊີຍການຈັດຕັ້ງວັນວັດທະນະທຳຂອງແຕ່ລະປະເທດຢ່າງເປັນປະຈຳ, ເພີ່ມຈຳນວນນັກທ່ອງທ່ຽວ.
ສອງຝ່າຍຮັບຮູ້ສ່ວນຮ່ວມອັນໃຫຍ່ຫຼວງຂອງຊຸມຊົນຊາວຫວຽດນາມຢູ່ລັດເຊຍ ແລະຂອງຊຸມຊົນຊາວລັດເຊຍຢູ່ຫວຽດນາມ ທີ່ໄດ້ປະກອບເຂົ້າໃນການຮັກສາແລະພັດທະນາການພົວພັນທີ່ເປັນມູນເຊື້ອ ແລະການຮ່ວມມືໃນຫຼາຍດ້ານລະຫວ່າງສອງປະເທດ, ສອງຝ່າຍຢືນຢັນຄວາມພ້ອມທີ່ຈະສືບຕໍ່ຮັບປະກັນເງື່ອນໄຂທີ່ສະດວກດີບົນພື້ນຖານເທົ່າກັນ ໃຫ້ແກ່ການດຳລົງຊີວິດ, ເຮັດວຽກ ແລະຮ່ຳຮຽນຂອງພົນລະເມືອງຫວຽດນາມ ແລະພົນລະເມືອງລັດເຊຍໃນດິນແດນສອງປະເທດ.
ການປຶກສາສົນທະນາບັນດາບັນຫາສາກົນໄດ້ໃຫ້ເຫັນເຖິງຄວາມຄ້າຍຄືກັນໃນຫຼັກໝັ້ນຂອງຫວຽດນາມແລະລັດເຊຍ ກ່ຽວກັບບັນຫາຕ່າງໆຫຼາຍບັນຫາໃນພາກພື້ນແລະໃນໂລກ. ສອງຝ່າຍຢືນຢັນຄວາມຕັດສິນໃຈຈະພະຍາຍາມປະຕິບັດເປົ້າໝາຍກໍ່ສ້າງລະບົບການພົວພັນສາກົນຫຼາຍຂົ້ວ ທີ່ສະເໝີພາບກວ່າ, ປະຊາທິປະໄຕກວ່າອີກ, ອິງບົນພື້ນຖານຫຼັກການການຮ່ວມມືຢ່າງກວ້າງຂວາງລະຫວ່າງບັນດາປະເທດແລະບັນດາອົງການຈັດຕັ້ງ, ບັນດາຂໍ້ກຳນົດທີ່ເປັນເອກະພາບສຳລັບທຸກປະເທດ, ອຳນາດສູງສຸດຂອງກົດໝາຍສາກົນ ແລະບົດບາດທີ່ໝັ້ນຄົງຂອງສະຫະປະຊາຊາດ.
ສອງຝ່າຍສະໜັບສະໜູນການປະຕິບັດຕາມຫຼັກການສະເໝີພາບ, ເຄົາລົບອະທິປະໄຕ ຜືນແຜ່ນດິນອັນຄົບຖ້ວນ ແລະສິດຜົນປະໂຫຍດຕາມກົດໝາຍຂອງທຸກປະເທດ, ບໍ່ແຊກແຊງເຂົ້າໃນວຽກງານພາຍໃນຂອງກັນແລະກັນ, ບໍ່ໃຊ້ກຳລັງອາວຸດຫຼືນາບຂູ່ຈະໃຊ້ກຳລັງອາວຸດ, ບໍ່ໃຊ້ມາດຕະການບັງຄັບໂດຍຝ່າຍໜຶ່ງຝ່າຍດຽວ ແລະກໍ່ບໍ່ໃຊ້ການຄວ້ຳບາດເສດຖະກິດທີ່ລະເມີດກົດໝາຍສາກົນ ທີ່ບໍ່ສົນໃຈຕໍ່ບົດບາດຂອງສະພາຄວາມໝັ້ນຄົງແຫ່ງສະຫະປະຊາຊາດ. ຫວຽດນາມແລະລັດເຊຍເນັ້ນຢ້ຳວ່າ ບັນດາຂໍ້ພິພາດຊາຍແດນ, ຂໍ້ພິພາດດິນແດນ ແລະຂໍ້ພິພາດອື່ນຢູ່ພາກພື້ນອາຊີ-ປາຊີຟິກ ຕ້ອງໄດ້ແກ້ໄຂດ້ວຍສັນຕິວິທີໂດຍບັນດາຝ່າຍທີ່ກ່ຽວຂ້ອງ ບົນພື້ນຖານກົດໝາຍສາກົນ, ໃນນັ້ນມີສົນທິສັນຍາສະຫະປະຊາຊາດກ່ຽວກັບກົດໝາຍທະເລປີ 1982, ເພື່ອແນໃສ່ຮັກສາສັນຕິພາບ ສະຖຽນລະພາບ ແລະຄວາມປອດໄພໃນພາກພື້ນ; ສະໜັບສະໜູນການປະຕິບັດຖະແຫຼງການກ່ຽວກັບການປະພຶດຂອງບັນດາຝ່າຍຢູ່ທະເລຕາເວັນອອກປີ 2002 ຢ່າງຄົບຖ້ວຍແລະມີປະສິດທິຜົນ ແລະຊົມເຊີຍຄວາມພະຍາຍາມຂອງບັນດາຝ່າຍ ທີ່ແນໃສ່ຮັບຮອງຜ່ານໂດຍໄວ ປະມວນຂໍ້ກຳນົດກ່ຽວກັບການປະພຶດຂອງບັນດາຝ່າຍຢູ່ທະເລຕາເວັນອອກ.
ສອງຝ່າຍສະໜັບສະໜູນການປັບປຸງບົດບາດເປັນໃຈກາງຂອງອາຊຽນ ຢູ່ພາກພື້ນອາຊີ-ປາຊີຟິກ ແລະເພີ່ມທະວີການຮ່ວມມືໃນບັນດາເວທີປາໄສພະຫຸພາຄີໃນພາກພື້ນ, ໃນຂອບເຂດເວທີປາໄສອາຊີ-ເອີຣົບ, ກອງປະຊຸມກ່ຽວກັບການປະສານງານແລະບັນດາມາດຕະການປັບປຸງຄວາມເຊື້ອໝັ້ນໃນອາຊີ, ການສົນທະນາກ່ຽວກັບການຮ່ວມມືຢູ່ອາຊີ ແລະບັນດາກົນໄກລັດຖະສະພາໃນພາກພື້ນເຊັ່ນ ສະມັດຊາໃຫຍ່ລະຫວ່າງລັດຖະສະພາອາຊຽນ, ເວທີປາໄສລັດຖະສະພາອາຊີ-ປາຊີຟິກ, ສະມັດຊາໃຫຍ່ບັນດາລັດຖະສະພາອາຊີ, ແນໃສ່ກ້າວໄປເຖິງການເຂົ້າເຖິງທີ່ເປັນເອກະພາບ ເພື່ອແກ້ໄຂບັນດາບັນຫາຮັບປະກັນຄວາມປອດໄພ ແລະການພັດທະນາ ຢູ່ພາກພື້ນອາຊີ-ປາຊີຟິກ.
ຫວຽດນາມຢືນຢັນຄວາມຕັ້ງໜ້າສະໜັບສະໜູນຄວາມພະຍາຍາມຕ່າງໆຂອງອາຊຽນແລະລັດເຊຍ ທີ່ມຸ່ງໄປສູ່ການກໍ່ສ້າງສາຍພົວພັນຄູ່ຮ່ວມມືຍຸດທະສາດລັດເຊຍ-ອາຊຽນ. ສອງຝ່າຍເນັ້ນໜັກເຖິງຄວາມປາຖະໜາສ້າງສາຍພົວພັນທີ່ເປັນປະໂຫຍດຮ່ວມກັນ ລະຫວ່າງອາຊຽນແລະສະຫະພາບເສດຖະກິດອາຊີ-ເອຣົບ. ຕາມນັ້ນ, ສະແດງຄວາມຊົມເຊີຍຕໍ່ບັນດາຂໍ້ຄິດປະດິດທີ່ແນໃສ່ເພີ່ມທະວີການຮ່ວມມືເຊື່ອມຕໍ່ໃນພາກພື້ນ ແລະເຊື່ອມຕໍ່ລະຫວ່າງພາກພື້ນ.
ສອງຝ່າຍຮັບຮູ້ຄວາມສຳຄັນຂອງການຍົກສູງບົດບາດແລະຖານະທີ່ຕັ້ງຂອງເວທີປາໄສການຮ່ວມມືອາຊີ-ປາຊີຟິກ (APEC - ເອເປກ), ແລະສະແດງຄວາມດີໃຈກ່ຽວກັບການຮ່ວມມືທີ່ມີປະສິດທິຜົນໃນບັນດາທິດທາງບຸລິມມະສິດຂອງເອເປກ, ກຽມຄວາມພ້ອມທີ່ຈະຮ່ວມມືຢ່າງແໜ້ນແຟ້ນ ເພື່ອການພັດທະນາເສດຖະກິດ-ສັງຄົມ, ປັບປຸງສັນຕິພາບ ແລະສະຖຽນລະພາບຢູ່ພາກພື້ນອາຊີ-ປາຊີຟິກ; ເຫັນດີເປັນເອກະສັນຈະຊຸກຍູ້ການຮ່ວມມື ເພື່ອປະຕິບັດຜົນການປະຊຸມຂອງຫົວໜ້າເສດຖະກິດ ເອເປກ 2017.
ການຢ້ຽມຢາມສະຫະພາບລັດເຊຍຢ່າງເປັນທາງການຂອງເລຂາທິການໃຫຍ່ ຫງວຽນຝູຈ້ອງ ຈະສ້າງແຮງກະຕຸ້ນໃໝ່ໃຫ້ແກ່ການສືບຕໍ່ພັດທະນາການພົວພັນຄູ່ຮ່ວມມືຍຸດທະສາດຮອບດ້ານລະຫວ່າງຫວຽດນາມ-ລັດເຊຍ./.
ໂດຍ ເຟືອງຈ່າ